ธอส.พร้อมเปิดบ้านหลังแรก0%11ต.ค.นี้
ธอส. ลั่น 11 ต.ค. นี้พร้อมเปิดตัวโครงการบ้านหลังแรก 0 % นาน 3 ปี วงเงิน 2 หมื่นล้านบาท
10 ต.ค. 2554

ธอส. ลั่น 11 ต.ค. นี้พร้อมเปิดตัวโครงการบ้านหลังแรก 0 % นาน 3 ปี วงเงิน 2 หมื่นล้านบาท
นายวรวิทย์ ชัยลิมปมนตรี  กรรมการผู้จัดการ ธนาคารอาคารสงเคราะห์(ธอส.) เปิดเผยว่า  ธนาคารอาคารสงเคราะห์ พร้อมให้สินเชื่อบ้านหลังแรก วงเงิน 2 หมื่นล้านบาท ดอกเบี้ย 0% นาน 3 ปี สำหรับกู้ซื้อที่อยู่อาศัยใหม่ ปลูกสร้าง และซื้อทรัพย์ NPA ของ ธอส. โดยจะเปิดรับเรื่องยื่นกู้วันแรกในวันที่  11 ต.ค. นี้ 
สำหรับเงื่อนไขในการขอสินเชื่อ ต้องเป็นบ้านราคาไม่เกิน 1 ล้านบาท หรือกู้พร้อมราคาที่ดินและสิ่งปลูกสร้างไม่เกิน 1 ล้านบาท หรือกู้เพื่อปลูกสร้างบนที่ดินของตัวเองได้ไม่เกิน 1 ล้านบาท  โดยที่ผู้ยื่นขอสินเชื่อต้องไม่เคยมีบ้านหลังแรกมาก่อน กรณีที่เคยกู้ร่วมแต่ไม่ได้เป็นเจ้าบ้านสามารถยื่นขอสินเชื่อได้ 
นายวรวิทย์ ยังเปิดเผยถึงรายละเอียดเรื่องอัตราดอกเบี้ยอีกว่า ในช่วง 3 ปีแรกคิดดอกเบี้ย 0%  ปีที่ 4 - 7 คิดอัตราดอกเบี้ย เท่ากับ MRR -0.50% ต่อปี (กรณีลูกค้าสวัสดิการ) ส่วนลูกค้ารายย่อยทั่วไป คิดอัตราดอกเบี้ย เท่ากับ MRR และในปีที่ 8 เป็นต้นไป คิดอัตราดอกเบี้ยเท่ากับMRR-1.00% ต่อปี (กรณีลูกค้าสวัสดิการ) MRR-0.50% ต่อปี  (ลูกค้ารายย่อยทั่วไป)  โดยในปัจจุบันอัตราดอกเบี้ย MRR ธอส.เท่ากับ 7.25% ต่อปี สามารถผ่อนได้นานสูงสุด30 ปี
ทั้งนี้ในเบื้องต้นลูกค้าจะต้องแสดงหลักฐานการยื่นกู้ด้วยเอกสาร 5 อย่าง ได้แก่ 1. สำเนาบัตรประชาชน/ข้าราชการ + ทะเบียนสมรส (กรณีสมรสแล้ว) 2. สำเนาทะเบียนบ้านทุกหน้า3. เอกสารรายได้ อาทิ สลิปเงินเดือน หนังสือรับรองเงินเดือน บัญชีเงินฝากสำเนาการค้า หรือหลักฐานการเสียภาษี  4. สำเนาสัญญาจะซื้อจะขาย หรือสำเนาใบอนุญาตก่อสร้างอาคาร 5. สำเนาโฉนด หรือสำเนาหนังสือกรรมสิทธิ์ห้องชุด (หรือภายใน 60 วัน นับจากยื่นเอกสารตามข้อ 1- 4 )